Document ID: 32009D0810

KOMISJONI OTSUS,
22. september 2008,
millega koostatakse Euroopa Parlamendi ja nõukogu määruse (EÜ) nr 561/2006 artiklis 17 osutatud aruande standardvorm
(teatavaks tehtud numbri K(2008) 5123 all)
(EMPs kohaldatav tekst)
(2009/810/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 15. märtsi 2006. aasta määrust (EÜ) nr 561/2006, mis käsitleb teatavate autovedusid käsitlevate sotsiaalõigusnormide ühtlustamist ja millega muudetakse nõukogu määrusi (EMÜ) nr 3821/85 ja (EÜ) nr 2135/98 ning tunnistatakse kehtetuks nõukogu määrus (EMÜ) nr 3820/85, (1) eriti selle artikli 25 lõiget 2,
võttes arvesse nõukogu 20. detsembri 1985. aasta määruse (EMÜ) nr 3821/85 (autovedudel kasutatavate sõidumeerikute kohta) (2) artikli 18 lõike 1 kohaselt loodud komitee arvamust
ning arvestades järgmist:
(1)
Määruse (EÜ) nr 561/2006 artikli 17 lõikes 1 osutatud standardvormi tuleks kasutada vahendina, mille abil liikmesriigid edastavad komisjonile iga kahe aasta järel teabe, mida on vaja aruande koostamiseks kõnealuse määruse ja määruse (EMÜ) nr 3821/85 rakendamise ja kõnealuste valdkondade arengu kohta.
(2)
Komisjoni otsusega 93/173/EMÜ (3) eelnevalt kehtestatud standardvormi tuleks nüüd ajakohastada, et võtta muu hulgas arvesse muudatusi sõidu- ja puhkeaega käsitlevates ühenduse eeskirjades.
(3)
Määrusega (EÜ) nr 561/2006 kehtestatud uued aruandlusnõuded ning kõnealuse määruse rakendamise miinimumtingimusi käsitlev Euroopa Parlamendi ja nõukogu direktiiv 2006/22/EÜ (4) hõlmavad eelkõige teavet liikmesriikide poolt määruse (EÜ) nr 561/2006 artikli 13 lõike 1 alusel lubatud siseriiklike erandite ja sõidukite suhtes tehtud kontrollide täpsemate üksikasjade kohta.
(4)
Euroopa Parlamendi ja nõukogu 11. märtsi 2002. aasta direktiiv 2002/15/EÜ autovedude alase liikuva tegevusega hõivatud isikute tööaja korralduse kohta (5) täiendab määruse (EÜ) nr 561/2006 sätteid, mis käsitlevad sõiduaega, vaheaegu ja puhkeperioode.
(5)
Vastavalt direktiivi 2002/15/EÜ artikli 13 lõikele 1 peaksid liikmesriigid iga kahe aasta järel koostama aruande kõnealuse direktiivi rakendamise kohta. See kaheaastane ajavahemik langeb kokku määruse (EÜ) nr 561/2006 artikli 17 lõikes 1 sätestatud ajavahemikuga.
(6)
Seetõttu on halduslikel põhjustel ja kõnealuse valdkonna ühenduse eeskirjade mõju tõhusa jälgimise huvides asjakohane sätestada sellise teabe lisamine standardvormi,
ON VASTU VÕTNUD KÄESOLEVA OTSUSE:
Artikkel 1
Määruse (EÜ) nr 561/2006 artikli 17 lõikes 1 osutatud standardvorm koostatakse käesoleva otsuse lisas esitatud näidise kohaselt.
Artikkel 2
Otsus 93/173/EMÜ tunnistatakse kehtetuks.
Viiteid kehtetuks tunnistatud otsusele tõlgendatakse viidetena käesolevale otsusele.
Artikkel 3
Käesolev otsus on adresseeritud liikmesriikidele.
Brüssel, 22. september 2008

Labels: 12
8
9
15